קידה (יישוב)

קידה הוא יישוב קהילתי דתי שהחל את דרכו כמאחז, וב-2025 אושר כהתנחלות, היישוב שוכן בבנימין על רכס קידה, צפונית־מזרחית לעמיחי על דרך גדעון, בגובה 804 מטר מעל פני הים. הוא נמנה עם יישובי גוש שילה ומשתייך למועצה אזורית מטה בנימין. ב-2021 התגוררו במקום כ-150 משפחות. אטימולוגיה היישוב בנוי על הר קידה, שקיבל את שמו על שם הצמח קידה שעירה הנפוץ באזור. מאפיינים היישוב מוגדר כיישוב קהילתי דתי. ביישוב ישנם מעון וגני ילדים, בית כנסת, ומקווה טהרה. סביב היישוב מעבדים חלק מתושביו כרמים לגידול ענבי יין ומטעי זיתים. תושבי קידה עוסקים בעיקר במקצועות חופשיים ובחקלאות. ביישוב קיים סניף של תנועת הנוער בני עקיבא. היסטוריה ב-1984 ועדת השרים להתיישבות החליטה[דרוש מקור] על הקמת יישוב בשם קציף, כשם מחנה קציף (מחנה צבאי סמוך של חיל המודיעין), בשטח שצופה על כביש אלון ממזרח לשילה. המיקום נבחר כדי ליצור רצף טריטוריאלי בין הרי בנימין לבקעת הירדן. החלטה זו לא יצאה לפועל. ב-1991 נעשה ניסיון להקים יישוב במקום בידי גוש אמונים. ב-2001 פינה צה"ל את מחנה קציף. בקיץ 2002 הוקם במחנה הנטוש מאחז בשם "קידה צפון", אך הוא פונה על ידי המנהל האזרחי לאחר מספר שבועות. בערב יום העצמאות בשנת 2003 נרצח גדעון ליכטרמן בדרך משבות רחל לכיוון בקעת הירדן, ובתגובה, יזמו מועצת מטה בנימין ואמנה, ב-11 ביוני באותה שנה את עליית היישוב על הקרקע כקילומטר דרומית למחנה קציף. תוך זמן קצר נעשה ניסיון לפנות את המקום, ותנועת אמנה עתרה לבג"ץ שהוציא צו ביניים הדוחה את הפינוי. היישוב נבנה בחלקו על קרקעות שהוכרזו כאדמות מדינה ובחלקו על אדמה פרטית של פלסטינים תושבי הסביבה. ב"מפת הדרכים", תוכנית ההסדר המדיני שנרקמה ב-2003, בתקופת הנשיא האמריקני ג'ורג' בוש, הייתה התחייבות של ראש הממשלה, אריאל שרון, לפנות 26 מאחזים, בהם קידה. ראש הממשלה בנימין נתניהו חזר על התחייבות זו במאי 2009 במסגרת דיונים עם הממשל האמריקאי על חידוש תהליך השלום. בתגובה הודיעו קצינים, תושבי היישוב, על הפסקת שירותם בצה"ל במקרה של עקירת היישוב. בספטמבר 2015, בתשובה לעתירה שהוגשה לבג"ץ על ידי ארגון "יש דין", בשם פלסטינים בעלי קרקעות באזור, הודיעה מדינת ישראל שהיא מתכוונת להכשיר את כל גוש המאחזים המשתרע ממזרח לשילה, כולל קידה. בינתיים, מימנה מועצה אזורית מטה בנימין את המשך פיתוח היישוב מתקציב המדינה. בשנת 2018 מנה היישוב 60 משפחות. ב-11 בדצמבר 2025 החליט הקבינט המדיני-ביטחוני לאשר רשמית את הפיכת המאחז ליישוב עצמאי. קישורים חיצוניים קידה, באתר המועצה אזורית מטה בנימין דף היישוב באתר מועצת יש"ע קידה, ברשת החברתית פייסבוק הערות שוליים